DA Den Europæiske Unions Tidende CE 78/524

(2004/C 78 E/0545)

SKRIFTLIG FORESPØRGSEL E-3340/03

af Roberta Angelilli (UEN) til Kommissionen

(12. november 2003)

Om: Anmodning om undersøgelse af oplysninger angående Kommissionens formand, Romano Prodi

Den italienske presse har de seneste dage bragt forlydender om, at Kommissionens formand, Romano Prodi, nu hvor der er under et år, til hans embedsperiode udløber, skal være i færd med at skaffe sine nærmeste medarbejdere indflydelsesrige poster. Hans nærmeste medarbejdere sikres herved fortsat ansættelse og højtstående embeder også efter, at den nuværende ledelse er trådt af.

Således skal f.eks. Riccardo Franco Levi, formandens tidligere talsmand, være blevet leder af de politiske tjenestegrene i Kommissionen, Michel Petite, tidligere kabinetschef, skal være blevet udnævnt til leder af Kommissionens Juridiske Tjeneste og Fabio Colasanti, formandens stedfortræder, skal være blevet udnævnt til generaldirektør for Generaldirektoratet for Erhvervspolitik.

Også personer, der er direkte eller indirekte indblandet i den pinlige Eurostat-affære, skal være tiltænkt ærefulde erhverv. Dåledes er David O'Sullivan nok blevet fjernet fra posten som vicegeneraldirektør, men dukker nu op i spidsen for Kommissionens Generalsekretariat.

Pressen forudser i øvrigt, at der vil stå en stilling klar til kommissær Pedro Solbes i en spansk offentlig institution.

Kan Kommissionen oplyse, om disse oplysninger er sandfærdige?

Tildeling af embeder inden for EU til kommissærernes nære medarbejdere førte ved en tidligere lejlighed til Santer-Kommissionens krise og afgang. Mener Kommissionen på denne baggrund ikke, at en lignende opførsel fra Romano Prodis side — hvis det virkelig er tilfældet — bør undgås for ikke unødvendigt at bringe institutionerne i miskredit og for at bevare institutionernes gennemsigtighed?

Svar afgivet på Kommissionens vegne af Romano Prodi

(12. januar 2004)

Det ærede medlem henviser til udnævnelser, der ifølge de nævnte oplysninger angiveligt skulle have fundet sted mindre end et år inden kommissionsformandens tjenesteperiode afsluttes, og ønsker at vide, om disse oplysninger stemmer overens med sandheden.

Kommissionen ønsker at understrege, at visse af de omtalte oplysninger er ukorrekte, at de fleste af de nævnte udnævnelser er af ældre dato, og at de alle har fundet sted i overensstemmelse med de gældende procedurer for udnævnelse til overordnede stillinger i Kommissionen.

Riccardo Franco Levi blev udnævnt til direktør for Gruppen af politiske rådgivere (GOPA) den 16. maj 2001; Michel Petite blev udnævnt til generaldirektør for Juridisk Tjeneste den 1. juni 2001; Fabio Colasanti blev udnævnt til direktør for Generaldirektoratet for Erhvervspolitik den 1. januar 2000 og har nu siden 1. juli 2002 fungeret som generaldirektør for GD for Informationssamfundet; David O'Sullivan har aldrig været vicegeneraldirektør for Eurostat, men fungerede som generaldirektør for GD for Uddannelse og Kultur, før han blev kabinetschef hos Romano Prodi, og han blev udnævnt til generalsekretær for Kommissionen den 1. juni 2000. Ud af disse fire stillinger er to blevet besat som følge af forflyttelser i tjenestens interesse (artikel 7 i personalevedtægten) og to som følge af stillingsopslag (artikel 29, stk. 1, i personalevedtægten).

Kommissionen er ikke bekendt med, hvilke jobtilbud visse medlemmer af Kollegiet måtte have fået. I overensstemmelse med det adfærdskodeks, som kommissærerne vedtog i begyndelsen af deres tjenesteperiode, skal kommissærerne underrette Kommissionen om den erhvervsmæssige virksomhed, som de påtænker at udøve i året efter deres tjenesteperiodes ophør. Kommissionen undersøger herefter virksomhedens art og eventuelle tilknytning til kommissærens ansvarsområde for at afgøre, om den er forenelig med bestemmelserne i artikel 213, stk. 2, i EF-traktaten. Hvis den påtænkte virksomhed har tilknytning til kommissærens ansvarsområde under hele tjenesteperioden, afhænger Kommissionens afgørelse af udtalelserne fra et etisk udvalg.

De udnævnelser, som det ærede medlem omtaler, har fundet sted inden for rammerne af de gældende udnævnelsesprocedurer og har udelukkende haft til hensigt at udnævne de mest kvalificerede kandidater til de ledige stillinger, hvilket er i overensstemmelse med den generelle personalepolitik og i institutionens almene interesse.